b'\n_START_ARTICLE_\nPavle \xc5\xa0egula\n_START_SECTION_\n\xc5\xbdivljenjepis\n_START_PARAGRAPH_\nRodil se je 10. decembra 1923 v Kranju materi Pavli, gospodinji, in o\xc4\x8detu Francu, strojnemu klju\xc4\x8davni\xc4\x8darju. V osnovno \xc5\xa1olo in sedem razredov realne gimnazije je hodil v Kranju, osmi razred in maturo pa kon\xc4\x8dal po vojni leta 1945, v \xc5\xa1oli za borce in aktiviste v Ljubljani. Po vojni je ob delu \xc5\xa1tudiral elektrotehniko \xe2\x80\x93 smer \xc5\xa1ibki tok \xe2\x80\x93 na Univerzi v Ljubljani in diplomiral leta 1957. Konec petdesetih let je v Delftu na Nizozemskem opravil te\xc4\x8daj upravljanja male industrije._NEWLINE_Med drugo svetovno vojno je bil do odhoda v partizane aktivist OF in pisar na davkariji v Kranju, od februarja 1944 pa borec in propagandist v Kamni\xc5\xa1ko-zasavskem odredu. Poleti 1944 je kot prevajalec spremljal poro\xc4\x8dnika ameri\xc5\xa1ke misije Gordona Busha, kasneje pa v \xc4\x8crnomlju dokon\xc4\x8dal radiotelegrafski te\xc4\x8daj pri Oficirski \xc5\xa1oli NOV in POS._NEWLINE_Od jeseni 1945 do leta 1966 je bil zaposlen na Republi\xc5\xa1kem sekretariatu za notranje zadeve SRS, nekaj mesecev v Zavodu za avtomatizacijo v Ljubljani in potem do upokojitve julija 1975 pri Podjetju za PTT promet Ljubljana.\n_START_SECTION_\nPlaninstvo\n_START_PARAGRAPH_\nPrve planinske korake je Pavle \xc5\xa0egula naredil na doma\xc4\x8di \xc5\xa0marjetni gori in Jo\xc5\xa1tu, nadaljeval pa s Sv. Lovrencem nad Ba\xc5\xa1ljem. Prva resna gora je bil Stor\xc5\xbei\xc4\x8d, sledil je Mali Grintovec in Zaplata, pa \xc5\xbee Triglav in pre\xc4\x8denje do Bohinja. Po vojni je mnogokrat obhodil ve\xc4\x8dino vrhov v Kamni\xc5\xa1ko-Savinjskih in Julijskih Alpah, Karavanke, Pohorje, v Visokih Turah je osvojil Veliki Klek, Eisk\xc3\xb6gele, Johannisberg, Wiesbachhorn, Hochalmspitze, Ankogel ter kraljestvo Gro\xc3\x9f Venedigerja. Bil je v Visokih Tatrah, osvojil Mont Blanc du Tacul, bil na odpravi v Kavkazu (vrhovi Misses-Tau, Canner, Ba\xc5\xa1ha-Aus, Pik Brno), v Pamirju pa Razdelno in sedemtiso\xc4\x8dak Pik Lenina. Tudi po upokojitvi leta 1975 je obiskoval bli\xc5\xbenje vrhove Lubnik, Blego\xc5\xa1, Ratitovec in Porezen, O\xc5\xbebolt, Osovnik, Sori\xc5\xa1ko planino._NEWLINE_V Planinsko dru\xc5\xa1tvo Ljubljana-Matica se je v\xc4\x8dlanil leta 1958._NEWLINE_Bil je delegat Republi\xc5\xa1kega sekretariata za notranje zadeve SRS v Komisiji za GRS pri PZS. V Komisijo za GRS pri PZS je pri\xc5\xa1el spomladi 1960. Leta 1963 je pri\xc4\x8del z delom v Komisiji za odprave v tuja gorstva (KOTG) pri PZS._NEWLINE_Kot delegat GRS v IKAR se je po letu 1962 specializiral za problematiko snega in plazov ter s \xc4\x8dlani Podkomisije za plazove GRS poskrbel za razvoj varstva v Sloveniji. V okviru IKAR, kjer je delal 27 let, je bil za\xc4\x8det tudi \xc5\xa1est jezi\xc4\x8dni slovar Sneg in plazovi, ki mu je za dodal \xc5\xa1e razlage gesel v slovenskem jeziku, kar mu daje vrednost u\xc4\x8dbenika._NEWLINE_Pripravil je priro\xc4\x8dnika za planince Nevarnosti v gorah in Sneg, led, plazovi, prevedel avstrijski priro\xc4\x8dnik Plazovi ter ameri\xc5\xa1ki priro\xc4\x8dnik Podhladitev, omrzline in druga \xc5\xa1koda zaradi mraza. Skrbel je za slovensko besedi\xc5\xa1\xc4\x8de v obeh Slataperjevih slovarjih za planince, poslovenil francoski priro\xc4\x8dnik Gorska re\xc5\xa1evalna slu\xc5\xbeba v Franciji ter bro\xc5\xa1urico Gore in zdravje, namenjeno alpinistom in \xc4\x8dlanom odprav. Napisal je skripta za minerje sne\xc5\xbenih plazov, prevedel Isslitzerjevo bro\xc5\xa1uro za vodnike plazovnih psov, sodeloval v zbornikih posvetovanj Gore in varnost, bil soavtor Planinskega terminolo\xc5\xa1kega slovarja, priro\xc4\x8dnika \xc5\xbdivljenje v naravi in pisal \xc4\x8dlanke in predaval.\n_START_SECTION_\nOdlikovanja in nagrade\n_START_PARAGRAPH_\nTito, predsednik SFRJ, ga je odlikoval z redom zasluge za narod s srebrno zvezdo (1951) in s srebrnimi \xc5\xbearki (1973) ter z redom dela z zlatim vencem (1964)._NEWLINE_Leta 2006 je prejel \xc4\x8dastni znak svobode Republike Slovenije z naslednjo utemeljitvijo: \xc2\xbbza prizadevno delo v planinski organizaciji in posebej v Gorski re\xc5\xa1evalni slu\xc5\xbebi\xc2\xab._NEWLINE_Za delovanje v telesni kulturi so mu podelili Bloudkovo plaketo (1973), Bloudkovo nagrado (1998) in diplomo Mednarodnega olimpijskega komiteja za prostovoljno delo pri razvoju \xc5\xa1porta in olimpizma ter za napredek prijateljstva in solidarnosti med ljudmi (2001)._NEWLINE_Za privr\xc5\xbeenost planinstvu je dobil srebrna in zlata znaka Planiske zveze Jugoslavije in PZS ter plaketo in sve\xc4\x8dano listino PZS (1993). Gorska re\xc5\xa1evalna slu\xc5\xbeba Slovenije mu je za 25 let dela podelila \xc4\x8dastno \xc4\x8dlanstvo in za ve\xc4\x8d kot 35 let dela priznanje, IKAR pa \xc4\x8dastno \xc4\x8dlanstvo (2006).'